એ તો સ્વાભાવિક છે કે જ્યાં સુધી કરદાતાની સ્ટેની અરજીનો નિકાલ ન થાય ત્યાં સુધી તેની સામે કન્ફર્મ્ડ ડિમાન્ડની વસૂલાત માટેની કાર્યવાહી ન થઈ શકે કે ન થવી જોઈએ. કાયદાના આ પ્રસ્થાપિત સિદ્ધાંતને માન્ય રાખતાં કુલ ૭ પરિપત્રો બોર્ડે ૧૯૮૮થી ૨૦૦૪ વચ્ચે ઇશ્યુ કર્યા હતાં. એ અંતર્ગત કરદાતાની સ્ટેની અરજી અનિર્ણીત હોય ત્યારે ખાતાકીય અધિકારીઓને રિકવરી માટેની કાર્યવાહી ન કરવા માટેની સૂચના આપવામાં આવી હતી, પરંતુ ૧ જાન્યુઆરીએ આ પ્રસ્તુત પરિપત્ર દ્વારા બોર્ડે આ અગાઉનાં સાતેય પરિપત્રોને એકઝાટકે રદબાતલ કર્યા છે અને કરદાતાની અપીલ કે સ્ટેની અરજી અનિર્ણીત હોય ત્યારે તેની પાસેથી કન્ફર્મ્ડ ડિમાન્ડની રિકવરી માટે નવેસરથી સૂચના બહાર પાડી છે. આ પરિપત્ર દ્વારા કરદાતાએ અપીલ સાથે કે સ્વતંત્રપણે દાખલ કરેલી સ્ટેની અરજીનો અપેલેટ ઑથોરિટી દ્વારા ૩૦ દિવસમાં નિકાલ ન થાય તો ખાતાકીય અધિકારીઓને આ ૩૦ દિવસની સમાપ્તિ પછી કરદાતા સામે રિકવરી માટેની કાર્યવાહી કરવાનો આદેશ આપવામાં આવ્યો છે. જો અપેલેટ ટ્રિબ્યુનલ કે હાઈ કોર્ટ દ્વારા કરદાતાની અપીલ ડિસમિસ થઈ હોય અને કરદાતાએ એ નર્ણિયની વિરુદ્ધ હાઈ કોર્ટ કે સુપ્રીમ કોર્ટ સમક્ષ રિટ પિટિશન કે અપીલ દાખલ કરી હોય તો પણ બોર્ડે ખાતાકીય અધિકારીઓને તાત્કાલિક રિકવરી માટેની કાર્યવાહી હાથ ધરવાની સૂચના આપી છે.